ท้องนาสะเทือน

ท้องนาสะเทือน เป็นภาพยนตร์ไทยแนวโลดโผน ขนาด 35 มม. พากย์เสียงในฟิล์ม ปี พ.ศ. 2519 ดัดแปลงมาจากนวนิยายชื่อเดียวกันของนิมิตร ภูมิถาวร กำกับโดยศุภชัย โตสัมพันธ์ นำแสดงโดยสมบัติ เมทะนีและอรัญญา นามวงศ์ เข้าฉายครั้งแรกเมื่อวันที่ 3 กันยายน พ.ศ. 2519 ที่โรงภาพยนตร์ศาลาเฉลิมกรุง จุดเด่นของภาพยนตร์เรื่องนี้คือปืนกระบอกโตที่สันต์ บุญถึง พระเอกของเรื่องใช้ในการจัดการกับศัตรู

 เรื่องย่อ 
เรื่องราวของ สันต์ บุญถึง (สมบัติ เมทะนี) นักเรียนเกษตรที่เพิ่งเรียนจบ ได้เดินทางกลับบ้านเพื่อสะสางบัญชีแค้นกับ ผู้ใหญ่ก้อง (สมพล กงสวรรณ) อดีตผู้ใหญ่บ้านผู้สั่งฆ่ากำนันเสริม (ทัต เอกทัต) พ่อของสันต์ เพื่อหวังขึ้นเป็นกำนันแทน สันต์มี เหว่า (ลักษณ์ อภิชาติ) เพื่อนรักคอยให้ความช่วยเหลือ

ต่อมาผู้ใหญ่ก้องเกรงว่าตัวเองจะจัดการสันต์ไม่ได้ จึงจ้างมือปืนระดับพระกาฬสองคน ได้แก่ กริ่ง (พิภพ ภู่ภิญโญ) และ วิน (แพน บรเพ็ด) มาช่วยงาน แต่ทั้งสองก็ทำไม่สำเร็จ ผู้ใหญ่ก้องจึงเรียกตัว ไกร บางแก้ว (ดามพ์ ดัสกร) น้องชายกลับมาจากลำปางเพื่อจัดการกับสันต์ แต่ก็ยังไม่สำเร็จเช่นกัน

หลังจากนั้นสันต์กับไกรได้ลงสมัครเป็นผู้ใหญ่บ้านปรากฏว่าสันต์ได้รับเลือกตั้งกลายเป็น ผู้ใหญ่สันต์ ส่วนไกรเมื่อพ่ายแพ้ต่อผู้ใหญ่สันต์ก็ได้อาละวาดออกปล้นฆ่าชาวบ้านทำให้ผู้ใหญ่ก้องไม่พอใจตัดสินใจถอนตัวออกจากขบวนการของไกรและกลับตัวเป็นคนดี 

ทางด้านผู้ใหญ่สันต์ที่ท้อแท้หมดกำลังใจเมื่อไม่สามารถช่วยชาวบ้านได้ก็ตัดสินใจหนี
ออกจากหมู่บ้านแต่เมื่อได้รับกำลังใจจาก ดาวเรือง (อรัญญา) คนรักของผู้ใหญ่สันต์และเป็นลูกสาวของผู้ใหญ่ก้องทำให้เขามีกำลังใจและเดินทางกลับมาที่หมู่บ้านพร้อมกับจัดการไกรและลูกสมุนได้สำเร็จ

 นักแสดง 
 สมบัติ เมทะนี - ผู้ใหญ่สันต์ บุญถึง
 อรัญญา นามวงศ์ - ดาวเรือง
 ลักษณ์ อภิชาติ - เหว่า
 อรสา พรหมประทาน - สร้อยทอง
 ดามพ์ ดัสกร - ไกร บางแก้ว
 สมพล กงสุวรรณ - ผู้ใหญ่ก้อง
 พิภพ ภู่ภิญโญ - กริ่ง
 แพน บรเพ็ด - วิน
 สังข์ทอง สีใส - แจก
 เทพ เทียนชัย - วา
 บุญส่ง เคหะทัต - ลุงปริก
 สมจิตต์ ทรัพย์สำรวย - ป้าจันทร์
 ทัต เอกทัต - กำนันเสริม
 เมตตา รุ่งรัตน์
 จำรูญ หนวดจิ๋ม - สารวัตรกำนันเจียก

 อ้างอิง 

หมวดหมู่:ภาพยนตร์โลดโผนไทย
หมวดหมู่:ภาพยนตร์ไทยที่ออกฉายในปี พ.ศ. 2519
หมวดหมู่:ภาพยนตร์ไทยในคริสต์ทศวรรษ 1970
หมวดหมู่:ภาพยนตร์โดยศุภชัยภาพยนตร์
หมวดหมู่:ภาพยนตร์ภาษาไทย
หมวดหมู่:ภาพยนตร์ภาษาไทยในคริสต์ทศวรรษ 1970
หมวดหมู่:ภาพยนตร์ที่ถ่ายทำใน 35 มม.